Nuwe beskermde mariene gebiede afgekondigDie Robbeneiland-marienegebied. (Foto: Peter Chadwick) Die departement van omgewingsake het pas drie nuwe beskermde mariene gebiede (MPA’s) in die Staatskoerant afgekondig. Al drie is binne die grense van bestaande nasionale parke. Die Addo-olifantpark-marienegebied, die Robbeneiland-marienegebied (wat deur die Tafelberg nasionale park bestuur sal word) en die Namakwapark-marienegebied is deel van 20 nuwe nasionale beskermde marienegebiede wat afgekondig is, het SANParke in ŉ verklaring gesê. Die afkondiging is die gevolg van jarelange werk deur die Suid-Afrikaanse Nasionale Biodiversiteit-instituut vir Biodiversiteit (Sanbi), SANParke, Ezemvele KZN Wildlife en die departement van omgewingsake. Die beskerming geld vanaf 1 Augustus vanjaar. Dr. Ané Oosthuizen, SANParke se nasionale marienekoördineerder, het gesê die nuwe netwerk beskermde gebiede verhoog die bewaringsgrootte van Suid-Afrika se oseane van 0,43% tot 5% – ŉ reuseprestasie vir bewaring. “Die nuwe MPA’s gaan bydra tot die bewaring van ons oseane, eilande en kushabitatte, dit gaan bedreigde spesies soos pikkewyne beskerm en gaan oorgebruikte spesies soos lynvis, perlemoen en krewe se getalle help opbou. “Dit gaan help om ekostelseldienste te verseker, dit gaan ontspannings-, toerisme- en opvoedkundige aktiwiteite ondersteun asook bestaans-, ontspannings- en kommersiële vissery steun. “MPA’s help om ekostelsels veerkragtig te hou in ŉ tyd van klimaatsverandering,” het Oosthuizen gesê. Die beplanning vir sommige van die gebiede het reeds in 2006 begin, soos in die geval van die Addo-olifantpark-marienegebied. Honderde beplanningsvergaderings en ontmoetings met betrokkenes is gehou en daar is met gemeenskappe en nywerhede onderhandel in die olie- en gas-, myn-, vissery- en akwakultuurbedrywe. Beplanners en prokureurs het vyf jaar bestee om die vorm, grootte en regulasies vir die MPA’s te ontwikkel en vele toegewings is aan alle kante gemaak om uiteindelik ŉ ooreenkoms te bereik, het Oosthuizen gesê.